Nú er nýtt ár gengið í garð . Árið 2013 hljómar ansi vel … Margir setja sér áramótaheit að bættri heilsu og nýjum lífsstíl -sem er frábært . Ég “ kíkti ” einn seinnipartinn á dögunum í ræktina , sem er kannski ekki frétt vikunnar , nema fyrir það að mér leið eins og sardínu í mjög svo þröngri dós sem hefur verið staflað vegna plássleysis . Horfði í kringum mig og svitnaði , ekki af álagi þó , heldur af næstu sardínu mér við hlið . Þar sem þessar elskur lykta fremur illa , getið þið rétt ímyndað ykkur hvernig fnykurinn lá yfir öllu . Þá fór ég að spá í hvað margir sem hömuðust hér og þar um salinn og svitinn skvettist í allar áttir , væru þarna af hjartans skynsemi . Auðvitað er það hið besta mál að koma sér í ræktina en það skiptir mestu á hvað hraða við förum . Hvernig væri að setja sér áramótaheit í skynsemi ? Mér finnst það hljóma nokkuð vel , að byrja smám saman og auka jafnt og þétt . Auka vatnsdrykkju – og fara svo í mataræðið , byrja á því auðvelda og sjá hvort ekki er hægt að ná tökum þar áður en lengra er haldið . Nokkrar tillögur að breyttu mataræði : Fyrst er að nefna að oftast er hægt að minnka sykurinn allt að helming án þess að það komi að sök . Kökurnar verða áfram dísætar . Svo er um að gera að nota sætuefni eins og Agave sýróp eða aðra sætu , í stað hvíta sykursins . Skipta má út hvítu hveiti og nota í staðinn spelt eða heilhveiti . Þeir sem eru með glúteinóþol geta svo prófað sig áfram með hrísmjöl , maísmjöl og bókhveiti . Svo má skipta út smjörinu ( og sérstaklega smjörlíkinu ) út fyrir góðar kaldpressaðar olíur . Til að minnka fituna má einnig nota til helminga ávaxtamauk , svo sem epla - eða berjamauk . Oft má einnig draga úr saltmagni í uppskriftum og þá stundum hægt að nota jurtakrydd í staðinn , eða önnur krydd . Þegar að kemur að hreyfingunni sjálfri er gott að taka tillit til ástandsins á líkamanum hverju sinni . Mestu mistök sem við gerum eru út af óþolinmæði , þegar farið er of hratt af stað . Við viljum sýnilegan árangur helst í gær eða fyrradag . Það eina sem við fáum út úr því eru vonbrigði , aumur skrokkur og það verður meiri hætta á uppgjöf . Svona getur þetta gengið ítrekað aftur og aftur ef skynsemi og þolinmæði eru ekki með í för . Nokkrar tillögur að hreyfingu Að ráða sér þjálfara er bæði skynsöm og góð lausn . Miklu minni líkur að uppgjöf verði fljótlega . Ef t.d. ökklar , hné eða mjaðmir eru ekki í lagi getur verið gott að synda eða hjóla , meðan þú ert að byrja . Byrjaðu rólega og settu þér raunhæf og ekki of flókin markmið sem þú veist að þú getir náð , t.d. fara út að ganga þrisvar í viku , 20 mínútur í senn . Ekki gefast upp þó svo að þú missir einhverja daga úr , öll skynsamleg hreyfing er betri en engin hreyfing . Það er gott að festa niður á blað fasta daga og tíma til æfinga . Þannig verður þjálfunin eðlilegur hluti af viðkomandi dögum . Ef þér finnst ekki þeim mun betra að vera ein með sjálfri þér reyndu þá að draga einhverja skemmtilega og jákvæða með þér , veitir þér aðhald og eykur á ánægjuna . Hlustaðu á líkamann og legðu áherslu á að njóta hreyfingarinnar . Hreyfing og heilbrigt mataræði er lífsins nauðsyn en þó af allri skynsemi . Öfgarnar fleyta okkur ekkert sérstaklega langt . Við gefumst bara upp fyrr . Munið að njóta hvers einasta skrefs sem þið takið , þó að þau séu lítil að ykkar mati eru þau alltaf betri en ekkert . Guðný H. Sigmundsdóttir er hársnyrtir að mennt og með gífurlegan áhuga á flestu sem eykur á heilbrigði og vellíðan . Hún elskar að baka og útbúa hollan mat , hefur brennandi áhuga á leiklist og hefur stundað hana í tvö ár ásamt því að starfa sem sölu og markaðsmanneskja .